CELEX: 32020D1306
Language: bg
Date: 2020-09-16 00:00:00
Title: Решение (ЕС) 2020/1306 на Европейската централна банка от 16 септември 2020 година относно временното изключване на някои експозиции към централни банки от мярката за общата експозиция предвид пандемията от COVID-19 (ЕЦБ/2020/44)

21.9.2020   
               
               
                  BG
               
               
                  Официален вестник на Европейския съюз
               
               
                  L 305/30
               
            
         РЕШЕНИЕ (ЕС) 2020/1306 НА ЕВРОПЕЙСКАТА ЦЕНТРАЛНА БАНКА
         от 16 септември 2020 година
         относно временното изключване на някои експозиции към централни банки от мярката за общата експозиция предвид пандемията от COVID-19 (ЕЦБ/2020/44)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 4, параграф 1, буква г) от него,
         като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (2), и по-специално член 500б от него,
         като има предвид, че:
         
                     (1)
                  
                  
                     С рамката „Базел III“ се въведе опростено, прозрачно, неосновано на риска отношение на ливъридж като надеждна мярка, допълваща основаните на риска капиталови изисквания. Съгласно стандарта за отношението на ливъридж, публикуван от Базелския комитет за банков надзор (БКБН) през декември 2017 г. (наричан по-долу „стандартът за отношението на ливъридж на БКБН“), с цел да улесни прилагането на паричните политики, дадена юрисдикция може по своя преценка временно да изключи резервите в централната банка от мярката за общата експозицията при определянето на отношението на ливъридж при извънредни макроикономически обстоятелства.
                  
               
                     (2)
                  
                  
                     Стандартът за отношението на ливъридж на БКБН е приложен за първи път в законодателството на Съюза с Регламент (ЕС) № 575/2013. Член 430 от Регламент (ЕС) № 575/2013 задължава институциите да отчитат пред компетентните органи определена информация за отношението на ливъридж и компонентите му, а член 451 от посочения регламент изисква от институциите да оповестяват определена информация за тяхното отношение на ливъридж и за управлението на риска от прекомерен ливъридж.
                  
               
                     (3)
                  
                  
                     Регламент (ЕС) № 575/2013 е изменен с Регламент (ЕС) 2019/876 на Европейския парламент и на Съвета (3), наред с другото с цел да се отразят ревизиите на стандарта за отношението на ливъридж на БКБН, за да се осигури в международен план равнопоставеността на институциите, установени в Съюза, но извършващи дейност извън Съюза, и да се гарантира, че отношението на ливъридж продължава ефективно да допълва основаните на риска капиталови изисквания. С Регламент (ЕС) 2019/876 се въведе изискване за отношението на ливъридж в допълнение към системата за отчетност и оповестяване на отношението на ливъридж. С посочения регламент също така се въведе и възможността за временно изключване на някои експозиции към централни банки от изчисляването на мярката за общата експозиция на институцията при извънредни обстоятелства и с цел да се улесни прилагането на паричните политики. Тези изменения в рамката за отношението на ливъридж, включително правото на преценка за изключване на някои експозиции към централни банки от мярката за общата експозиция, ще започнат да се прилагат на 28 юни 2021 г.
                  
               
                     (4)
                  
                  
                     След това Регламент (ЕС) № 575/2013 беше допълнително изменен с Регламент (ЕС) 2020/873 на Европейския парламент и на Съвета (4), наред с другото за да се осигури възможността за временно изключване на някои експозиции към централни банки от изчисляването на мярката за общата експозиция на институцията преди 28 юни 2021 г., т.е. преди да започнат да се прилагат измененията на изискването за отношението на ливъридж, които бяха въведени с Регламент (ЕС) 2019/876. По-специално член 500б от Регламент (ЕС) № 575/2013 позволява на дадена институция да изключи някои експозиции към централната банка на институцията от мярката за общата експозиция, ако компетентният орган на институцията определи, след консултация със съответната централна банка, и публично обяви, че съществуват извънредни обстоятелства, които оправдават изключването с цел да се улесни прилагането на паричните политики. Член 500б от Регламент (ЕС) № 575/2013 се прилага от 27 юни 2020 г.
                  
               
                     (5)
                  
                  
                     Макар че от април 2020 г. финансовите пазари се стабилизираха, финансовите условия в еврозоната са по-строги в сравнение с началото на годината поради по-висока доходност на облигации и по-ниски цени на акции. Предизвиканата от пандемията от коронавируса (COVID-19) ситуация, породилата се и продължаваща потребност от висока степен на нерестриктивност на паричната политика, както и несигурността и уязвимостите на икономиките на еврозоната и на трансмисионния механизъм на паричната политика чрез банките, обосновават становището на Управителния съвет на Европейската централна банка (ЕЦБ), че съществуват извънредни обстоятелства, които оправдават временното изключване до 27 юни 2021 г. на някои експозиции към централните банки от Евросистемата от изчисляването на мярката за общата експозиция на институциите, с цел да се улесни прилагането на паричните политики за целите на член 500б от Регламент (ЕС) № 575/2013.
                  
               
                     (6)
                  
                  
                     Експозициите, които могат да бъдат изключени, обхващат монети и банкноти, които представляват законна валута в юрисдикцията на централната банка, и активи, представляващи вземания от централната банка, включително резерви, депозирани в централната банка, доколкото тези експозиции са от значение за трансмисията и следователно за осъществяването на паричната политика. Тези експозиции включват депозити по депозитното улеснение или салда по резервни сметки в Евросистемата, включително средства за покриване на изискванията за минимални резерви. Експозициите, представляващи вземания от централната банка, които не са свързани с осъществяването на паричната политика, не следва да бъдат изключвани от мярката за общата експозиция.
                  
               
                     (7)
                  
                  
                     Очаква се изключването съгласно член 500б от Регламент (ЕС) № 575/2013 до 27 юни 2021 г. на някои експозиции към централни банки от мярката за общата експозиция да подкрепи кредитните институции да продължават да изпълняват ролята си да финансират реалната икономика, като същевременно се запазят ключовите елементи на пруденциалната регулаторна рамка. Изключването може да намали потенциалните ограничения, свързани с въвеждането на ново изискване за собствен капитал и приемливи задължения, което бе въведено в Съюза като изменение на Регламент (ЕС) № 575/2013 с Регламент (ЕС) 2019/876, за да се отрази стандартът за общия капацитет за поемане на загуби, и което е приложимо от 28 юни 2019 г. Освен това, въпреки че отношението на ливъридж няма да се прилага до 28 юни 2021 г., изключването на някои експозиции към централни банки от мярката за общата експозиция дотогава може да бъде благоприятно от гледна точка на ясната комуникация на финансова информация. По-специално институциите ще имат възможност да оповестяват своето отношение на ливъридж със и без въздействието от изключване на експозициите. Тази информация би могла да бъде полезна за участниците на финансовите пазари при оценяване на потенциалните бъдещи отношения на ливъридж на институции, след като отношението на ливъридж стане приложимо на 28 юни 2021 г.
                  
               
                     (8)
                  
                  
                     С ЕЦБ, при изпълнение на функцията ѝ, свързана с паричната политика, беше проведена консултация в съответствие с член 500б, параграф 2 от Регламент (ЕС) № 575/2013 относно определянето на извънредни обстоятелства, които оправдават изключването по член 500б, параграф 1 от посочения регламент (5),
                  
               ПРИЕ НАСТОЯЩОТО РЕШЕНИЕ:
         
            Член 1
            Определения
            Използваните в настоящото решение термини имат същото значение като термините, определени в Регламент (ЕС) № 575/2013, като се прилагат и следните определения:
            
                        1)
                     
                     
                        „Евросистема“ означава „Евросистема“ съгласно определението в Насоки (ЕС) 2015/510 на Европейската централна банка (ЕЦБ/2014/60) (6);
                     
                  
                        2)
                     
                     
                        „депозитно улеснение“ означава депозитно улеснение съгласно определението в Насоки (ЕС) 2015/510 (ЕЦБ/2014/60);
                     
                  
                        3)
                     
                     
                        „резервна сметка“ означава резервна сметка съгласно определението в Регламент (ЕО) № 1745/2003 на Европейската централна банка (ЕЦБ/2003/9) (7);
                     
                  
                        4)
                     
                     
                        „изисквания за минимални резерви“ означава изискванията за минимални резерви, изчислени в съответствие с Регламент (ЕО) № 1745/2003 (EЦБ/2003/9);
                     
                  
                        5)
                     
                     
                        „значимо поднадзорно лице в държава членка от еврозоната“ е значимо поднадзорно лице в държава членка от еврозоната съгласно определението в Регламент (ЕС) № 468/2014 на Европейската централна банка (ЕЦБ/2014/17) (8).
                     
                  
         
            Член 2
            Определяне на съществуването на извънредни обстоятелства
            
               1.   За целите на член 500б, параграф 2 от Регламент (ЕС) № 575/2013 ЕЦБ определи, че при спазване на условията по параграфи 2 и 3 съществуват извънредни обстоятелства, които обосновават изключването на експозициите към централната банка, изброени в член 500б, параграф 1, букви а) и б) от посочения регламент, от мярката за общата експозиция с цел да се улесни прилагането на паричните политики.
            
            
               2.   По отношение на експозициите, изброени в член 500б, параграф 1, буква б) от Регламент (ЕС) № 575/2013, определянето в параграф 1 се прилага за експозициите към централни банки от Евросистемата, свързани с депозити по депозитното улеснение или със салда по резервни сметки, включително средства за покриване на изискванията за минимални резерви.
            
            
               3.   Определянето се прилага по отношение на всяка институция, която е значимо поднадзорно лице в държава членка от еврозоната.
            
         
         
            Член 3
            Влизане в сила
            Настоящото решение влиза в сила на петия ден след публикуването му в Официален вестник на Европейския съюз.
            
         
         
            Съставено във Франкфурт на Майн на 16 септември 2020 година.
            
               
                  Председател на ЕЦБ
               
               Christine LAGARDE
            
         
         
            (1)  ОВ L 287, 29.10.2013 г., стр. 63.
         
            (2)  ОВ L 176, 27.6.2013 г., стр. 1.
         
            (3)  Регламент (ЕС) 2019/876 на Европейския парламент и на Съвета от 20 май 2019 г. за изменение на Регламент (ЕС) № 575/2013 по отношение на отношението на ливъридж, отношението на нетното стабилно финансиране, капиталовите изисквания и изискванията за приемливи задължения, кредитния риск от контрагента, пазарния риск, експозициите към централни контрагенти, експозициите към предприятия за колективно инвестиране, големите експозиции, изискванията за отчетност и оповестяване и на Регламент (ЕС) № 648/2012 (ОВ L 150, 7.6.2019 г., стр. 1).
         
            (4)  Регламент (ЕС) 2020/873 на Европейския парламент и на Съвета от 24 юни 2020 г. за изменение на регламенти (ЕС) № 575/2013 и (ЕС) 2019/876 по отношение на някои корекции в отговор на пандемията от COVID-19 (ОВ L 204, 26.6.2020 г, стр. 4).
         
            (5)  https://www.ecb.europa.eu/press/pr/date/2020/html/ecb.pr200917~f3f03398d2.en.html
         
            (6)  Насоки (ЕС) 2015/510 на Европейската централна банка от 19 декември 2014 г. относно прилагането на рамката на паричната политика на Евросистемата (ЕЦБ/2014/60) (ОВ L 91, 2.4.2015 г., стр. 3).
         
            (7)  Регламент (ЕО) № 1745/2003 на Европейската централна банка от 12 септември 2003 г. за прилагане на изискването за минимални резерви (EЦБ/2003/9) (ОВ L 250, 2.10.2003 г., стр. 10).
         
            (8)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).